SL Uradni list Evropske unije L 43/47

IZVEDBENA UREDBA KOMISIJE (EU) št. 137/2014

z dne 12. februarja 2014

o spremembi Uredbe (EU) št. 468/2010 o oblikovanju seznama EU plovil, ki opravljajo nezakonit, neprijavljen in nereguliran ribolov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1), zlasti člena 30 Uredbe,

ob upoštevanju naslednjega:

(1) V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran ribolov (v nadaljnjem besedilu: ribiška plovila IUU), ter postopki za oblikovanje seznama Unije takih plovil. V členu 37 navedene uredbe so določeni ukrepi, ki jih je treba sprejeti za ribiška plovila z navedenega seznama.

(2) Seznam Unije ribiških plovil IUU je bil vzpostavljen z Uredbo Komisije (EU) št. 468/2010 (2) in nato spremenjen z izvedbenimi uredbami (EU) št. 724/2011 (3), (EU) št. 1234/2012 (4) in (EU) št. 672/2013 (5).

(3) Seznam Unije bi moral v skladu s členom 30(1) Uredbe (ES) št. 1005/2008 vključiti tudi ribiška plovila s seznamov plovil IUU, ki so jih sprejele regionalne organizacije za upravljanje ribištva.

(4) Vse regionalne organizacije za upravljanje ribištva zagotavljajo vzpostavitev in redno posodabljanje seznamov plovil IUU v skladu s svojimi zadevnimi pravili (6).

(5) Komisija v skladu s členom 30 Uredbe (ES) št. 1005/2008 posodobi seznam Unije, potem ko od regionalnih organizacij za upravljanje ribištva prejme sezname ribiških plovil, ki so domnevno ali dokazano vpletena v ribolov IUU.

(6) Komisija je od regionalnih organizacij za upravljanje ribištva prejela posodobljene sezname.

(7) Plovilo „Marta Lucia R“, ki je bilo na seznamih, vzpostavljenih ali spremenjenih z Uredbo (EU) št. 468/2010 in izvedbenimi uredbami (EU) št. 724/2011, (EU) št. 1234/2012 in (EU) št. 672/2013, je Medameriška komisija za tropske tune (IATTC) umaknila s svojega seznama na svojem zasedanju od 10. do 14. junija 2013, umaknila pa ga je tudi Mednarodna komisija za ohranitev tunov v Atlantiku (ICCAT), in sicer z okrožnico z dne 20. avgusta 2013. To plovilo bi bilo treba šteti za umaknjeno s seznama Unije z 20. avgustom 2013.

(8) Plovilo „RED“, ki je bilo na seznamih, vzpostavljenih ali spremenjenih z Uredbo (EU) št. 468/2010 in izvedbenimi uredbami (EU) št. 724/2011, (EU) št. 1234/2012 in (EU) št. 672/2013, je Komisija za ribištvo severovzhodnega Atlantika (NEAFC) umaknila s svojega seznama 14. novembra 2012, Organizacija za ribištvo severozahodnega Atlantika (NAFO) 21. decembra 2012 in Organizacija za ribištvo jugovzhodnega Atlantika (SEAFO) na zasedanju svojega odbora za izvajanje 11. decembra 2013. To plovilo bi bilo treba šteti za umaknjeno s seznama Unije z 11. decembrom 2013.

(9) Glede na to, da je lahko isto plovilo navedeno pod različnimi imeni in/ali zastavami, odvisno od časa, ko je bilo vključeno na seznam regionalnih organizacij za upravljanje ribištva, bi moral posodobljeni seznam Unije vsebovati ta različna imena in/ali zastave, kot so jih zabeležile posamezne regionalne organizacije za upravljanje ribištva.

(10) Uredbo (EU) št. 468/2010 bi bilo zato treba ustrezno spremeniti

(11) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1

Del B Priloge k Uredbi (EU) št. 468/2010 se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 12. februarja 2014 Za Komisijo Predsednik José Manuel BARROSO

(1) UL L 286, 29.10.2008, str. 1.

(2) UL L 131, 29.5.2010, str. 22.

(3) UL L 194, 26.7.2011, str. 14.

(4) UL L 350, 20.12.2012, str. 38.

(5) UL L 193, 16.7.2013, str. 6.

(6) Zadnje posodobitve: CCAMLR: seznam plovil IUU za 2013/2014, kakor je bil sprejet na letnem zasedanju CCAMLR-XXXII od 23. oktobra do 14. novembra 2013; SEAFO: vključuje v svoj seznam plovil IUU sezname CCAMLR, NEAFC-B in NAFO (kakor je bil sprejet na njenem odboru za izvajanje 11. decembra 2013); ICCAT: seznam plovil IUU 2013, kakor je bil sprejet na letnem zasedanju novembra 2013 (Priporočilo 11-18); IATTC: seznam 2013, kakor je bil sprejet na 85. zasedanju IATTC junija 2013; NEAFC: seznam IUU B AM 2011-18, kakor je bil podaljšan na 32. letnem zasedanju novembra 2013; NAFO: seznam 2013, kakor je bil sprejet na 35. letnem zasedanju septembra 2013; WCPFC: seznam plovil WCPFC IUU, ki ga je WCPFC odobrila za leto 2014, velja od 6. februarja 2014, 60 dni po WCPFC10; IOTC: seznam plovil IUU, ki ga je sprejela IOTC, pregledan na 17. zasedanju IOTC od 6. do 10. maja 2013.